CELEX: E2020P0002
Language: da
Date: 2020-04-03 00:00:00
Title: Anmodning om en rådgivende udtalelse fra EFTA-Domstolen indgivet af Borgarting lagmannsrett den 3. april 2020 i sagen den norske regering mod L (Sag E-2/20) 2020/C 234/03

16.7.2020   
            
            
               DA
            
            
               Den Europæiske Unions Tidende
            
            
               C 234/3
            
         
      Anmodning om en rådgivende udtalelse fra EFTA-Domstolen indgivet af Borgarting lagmannsrett den 3. april 2020 i sagen den norske regering mod L
      (Sag E-2/20)
      (2020/C 234/03)
      Borgarting lagmannsrett (Borgarting appeldomstol) har ved skrivelse af 3. april 2020, som indgik til EFTA-Domstolens justitskontor den 3. april 2020, anmodet EFTA-Domstolen om en rådgivende udtalelse om nedenstående spørgsmål i sagen den norske regering mod L:
      
                  1.
               
               
                  Skal betragtning 27 i præamblen til direktiv 2004/38/EF forstås således, at udvisningen af en EU-borger eller EØS-statsborger ved en afgørelse om permanent indrejseforbud er i strid med direktiv 2004/38/EF, selv om den pågældende i henhold til artikel 32, stk. 1, har mulighed for at indgive en ansøgning om ophævelse af indrejseforbuddet?
               
            
                  2.
               
               
                  Hvordan skal ordene »enhver ændring« i artikel 32, stk. 1, forstås, når udvisningen er baseret på EU-borgerens/EØS-statsborgerens personlige karakteristika?
               
            
                  3.
               
               
                  Hvis det antages, at de personlige karakteristika hos EU-borgeren/EØS-statsborgeren, der begrunder udvisningen, ikke ændrer sig, vil udvisningen sammen med et permanent indrejseforbud i sådanne tilfælde da være i strid med direktiv 2004/38/EF?
               
            
                  4.
               
               
                  Hvordan skal kravet i artikel 27, stk. 2, hvorefter udvisningen skal være i overensstemmelse med proportionalitetsprincippet, forstås i forbindelse med en udvisning af en EU-borger/EØS-statsborger, der ledsages af et permanent indrejseforbud, når den pågældende person har familie og børn i det land, hvorfra den pågældende udvises? Udelukker direktivet udvisning med permanent indrejseforbud i sådanne tilfælde?
               
            
                  5.
               
               
                  Hvor stor vægt skal det tillægges, at den pågældende ikke har begået strafbare handlinger under afsoningen af en straf og har gennemgået en positiv udvikling efter prøveløsladelsen med henblik på at fastslå, om den pågældende udgør »en reel, umiddelbar og tilstrækkelig alvorlig trussel«, jf. artikel 27, stk. 2?